Folketing
2012-01-25

Men der findes – det kan man jo se ved selvsyn, når man kører bare lidt uden for København – masser af gode og ordentlige boliger, der har kostet 600.000, 700.000 og 800.000 kr., som nu er nede under 500.000 kr. Og hvis man opererer med en sådan grænse – og nu understreger jeg,hvis man gør det – så sætter man jo altså alt i stå i nogle områder ude i vores landdistrikter, som i forvejen har brug for udvikling. Og jeg mener også reelt, at kreditforeningsinstitutionerne faktisk selv har en interesse i at bevare gode, ordentlige boliger, og får de lov at stå tomme for længe, så forfalder de jo. Så jeg er sådan set helt enig i tilgangen. Derfor har jeg også indkaldt dem, og nu vil jeg høre på, hvad de siger, og så må vi vurdere, om der er yderligere behov for kulegravning af området.